
CONSILIUL LOCAL AL MUNICIPIULUI TIMIŞOARA 			 		Aprobat,  	                                     
Direcţia  de Asistenţă Socială Comunitară   					            		PRIMAR
Bvd.Regele Carol I nr.10 tel/fax.0256.293.884				     		 	Nicolae ROBU
Compartimentul de Evalure si Intervenție Socială		
		


REFERAT
Privind aprobarea încheierii Convenției între Consiliul Local al Municipiului Timișoara și  Asociația ”Centrul Regional de Integrare Socială și Dezvoltare Umană Areopagus”

Asociația ”Centrul Regional de Integrare Socială și Dezvoltare Umană Areopagus”este  persoană juridică română fără scop patrimonial, cu sediul în Timișoara, str.Calea Martirilor nr.104, având certificat de înregistrare fiscală nr. 15437039,  fiind constituită și înregistrată în Registrul persoanelor juridice în baza Sentinței Civile nr. 154/PJ/27.03.2003 a Judecătoriei Timișoara și este reprezentată prin domnul Alexandru NEAGOIE în calitate de Președinte;
Prin cererea înregistrată la Cabinet Primar cu nr. SC2015-009928/16.04.2015, Asociația ”Centrul Regional de Integrare Socială și Dezvoltare Umană Areopagus” solicită susținerea financiară a activității Centrului de Informare și Consiliere, prin suportarea salariilor a doi angajați de specialitate - un asistent social și un psiholog - ,cererea mai sus-menționată fiind transmisă spre analiză și evaluare Direcției de Asistență Socială Comunitară Timișoara.
	Asociația ”Centrul Regional de Integrare Socială și Dezvoltare Umană Areopagus”, acreditată ca furnizor de servicii sociale, acordă prin intermediul ”Centrului de Informare și Consiliere pentru Persoanele Seropozitive”  servicii sociale pentru un număr de 20 de copii, tineri, adulți afectați cu HIV/SIDA precum și familiilor acestora, în scopul îmbunătățirii calității vieții. Serviciile sociale oferite sunt cu caracter proactiv, ce presupune o abordare integrată a nevoilor persoanei, în relație cu  situația socioeconomică, starea de sănătate, nivelul de educație și mediul social al acesteia, cu o adresabilitate mai largă de la grup la comunitate. Astfel, în cadrul centrului sunt desfășurate următoarele activități: intervenție și evaluare socială în cele două spitale din Timișoara – Spitalul de Copii ”Luis Țurcau” și Spitalul de Boli Infecțioase ”Victor Babeș” pentru pacienții internați; monitorizarea stării de sănătate în privința administrării și continuării tratamentului medicamentos după externarea din spital; monitorizare și reprezentare pentru efectuarea controalelor medicale periodice; consiliere pentru părinții și familiile persoanelor seropozitive; integrarea socială prin oferire de cursuri (calculatoare, limba engleză, aplicare pentru loc de muncă, etc.); consiliere psihologică individual și de grup la sediul asociației; organizare de evenimente speciale de conștientizare și sensibilizare a populației; activități terapeutice și de integrare socială;  organizarea evenimentelor speciale; campanii de prevenție HIV/SIDA în liceele din Timișoara; ajutor financiar pentru situații de urgență beneficiarilor fără venituri care nu-și pot continua tratamentul.
Ca rezultat al programelor implementate de-a lungul celor 15 ani de activitate, peste 500 de copii din județul Timiș (proveniți din Timișoara, Comloșul Mare, Lenauheim, Jimbolia, internați în cele două spitale din Timișoara) au beneficiat de susținere emoțională, medicamente, mâncare și monitorizarea familiilor în cadrul proiectului demarat în perioada  2003-2005. Un număr de 800 de elevi au beneficiat de informare privind prevenția și protecția împotriva infecțiilor, transmiterii virusului HIV/SIDA în cele zece licee din Timișoara. Peste 200 de tineri seropozitivi și aproximativ 700 de persoane, membrii ai familiilor acestora au beneficiat de asistență psiho-socială, educație medicală, monitorizare și intervenție în cadrul programului de Asistență psihosocială a tinerilor seropozitivi și a familiilor acestora din mediul rural cu vulnerabilitate socio-economică, derulat în perioada 2005-2008. Iar unul dintre cele mai reușite proiecte ale asociației ”A New Haven: program de susținere a tinerilor seropizitivi fără adăpost” s-a desfășurat în perioada 2009-2010, prin închirierea unui apartament cu două camere pentru trei tineri fără adăpost și asigurarea unui program psiho-socio-educațional de integrare cu succes în societate.   
 	Asociația ”Centrul Regional de Integrare Socială și Dezvoltare Umană Areopagus” solicită finanțare de la Consiliul Local al Municipiului Timișoara, având în vedere că cele 20 de persoane și familiile acestora sunt locuitori ai Timișoarei, au nevoie de servicii de informare și consiliere din partea specialiștilor printr-o abordare integrată a nevoilor sociale, medicale, educative și cele legate de problematica de dizabilitate. 
	În urma evaluării pe teren de către reprezentantul Direcției de Asistență Socială Comunitară Timișoara s-a constatat că, serviciul funcționează cu respectarea standardelor generale de calitate în domeniul furnizării de servicii sociale. Se oferă servicii adaptate nevoilor beneficiarilor, asociația dispune de personal specializat capabil să răspundă nevoilor comunității, asigură accesul egal al persoanelor la serviciile sociale furnizate conform deciziei de  acreditare nr.1136/16.06.2014. 
	În prezent, Asociația Centrul Regional de Integrare Socială și Dezvoltare Umană Areopagus nu are posibilitate să susțină întreaga activitate a Centrului de Informare și Consiliere pentru Persoanele Seropozitive la 
nivelul comunității municipiului Timișoara, însă dispune de spații și dotări corespunzătoare desfășurării activităților precum și de resurse financiare proprii pentru asigurarea cheltuielilor legate de întreținerea acestora, în imobilul situat pe str. Calea Martirilor nr.104. 
Pentru continuarea activităților, Asociația Centrul Regional de Integrare Socială și Dezvoltare Umană Areopagus solicită susținerea financiară a serviciului social a Centrului de Informare și Consiliere pentru Persoanele  Seropozitive, prin suportarea salariilor și a contribuțiilor aferente pentru un număr de 2 angajați: un post de asistent social și un post de psiholog, suma solicitată de la Consiliul Local al Municipiului Timișoara fiind la de 30.937 lei.
Serviciul social propus pentru finanțare este necesar la nivelul comunității noastre, tipul acesta de serviciu fiind slab reprezentat/inexistent în rândul organizațiilor guvernamentale și non-guvernamentale, iar susținerea lui este în acord cu legislația în domeniul asistenței sociale. Prin acordarea acestui tip de serviciu se acoperă o componentă prioritară a protecției persoanelor cu dizabilități, bazată pe principiul asigurării de oportunități egale, în baza căreia ”Autoritățile publice competente au obligația să asigure toate măsurile necesare destinate persoanelor cu dizabilități în scopul accesului nemijlocit și neîngrădit la educație, sănătate, ocupare, justiție, precum și la toate serviciile publice de interes general și servicii sociale”, așa cum prevede art.79 alin.(3) din Legea asistenței sociale nr.292/2011. De asemenea, conform art.84 alin.(1) din Legea asistenței sociale, ”Autoritățile publice locale au responsabilitatea organizării și finanțării sau cofinanțării serviciilor sociale adecvate nevoilor speciale de îngrijire, asistare, educare și formare, recuperare/reabilitare,inserție/reinserție social a persoanelor cu dizabilități, în conformitate cu strategiile naționale, strategiile județene și planurile anuale proprii de acțiune.”
Ținând cont de Strategia Națională HIV/SIDA 2011-2015 aprobată de către Guvernul României, în care accesul persoanelor seropozitive și afectate de HIV/SIDA la serviciile de asistență socială este o prioritatea de intervenție, rezultatul fiind creșterea calității vieții persoanelor afectate și a familiilor acestora;
Luând în considerare cele menționate, în baza dispozițiilor art.136 alin.(1) lit.a) din Legea 292/2011 a asistenței sociale, și în conformitate cu prevederile art.36 alin.2 li.d) și e), alin.(6) lit.a) pct.2 și alin.(7) lit.a) din Legea nr.215/2001 privind administrația publică locală, republicată și modificată;
În temeiul art.45 din Legea nr.215/2001 privind administrația public locală, republicată și modificată; 

PROPUNEM:

Aprobarea încheierii Convenției între Consiliul Local al Municipiului Timișoara și Asociația Centrul Regional de Integrare Socială și Dezvoltare Umană Areopagus pe o perioadă de un an, în sensul susținerii financiare a salariilor celor doi angajați: asistent social și psiholog la nivelul de salarizare asigurat angajaților din cadrul instituțiilor  publice, prin alocarea sumei de 30.937 lei pentru  serviciului social ”Centrul de Informare și Consiliere pentru Persoanele  Seropozitive”, conform Anexei care face parte integrantă din prezenta hotărâre.

